****

701104401554

**КЕРИМБЕКОВА Фатима Кайратовна,**

**«Болашақ» мектебі мекемесінің қазақ тілі мен әдебиеті пәні мұғалімі.**

**Шымкент қаласы**

**ЗАМАН КӨШІНЕН КЕШ ҚАЛМАЙЫҚ!**

**Аңдатпа:** Бұл мақалада заманауи оқушыларға кәсіби мамандық таңдауда дұрыс бағыт-бағдар берудің маңыздылығы талқыланады. Автор, 31 жылдық еңбек өтілі бар педагог ретінде, оқушыларды кіші сыныптардан бастап мамандыққа дайындаудың қажеттілігін атап көрсетеді. Мақалада кәсіби бағыт-бағдар берудің әдістері, ата-аналармен бірлесе жұмыс істеу жолдары және оқушылардың мамандықты саналы түрде таңдауы үшін қажет шаралар ұсынылады. Автор қоғамның, технологияның дамуына сәйкес оқушыларға болашақ мамандықтарын дұрыс жоспарлауға көмектесуге шақырады.

Бірде жолда жұмысқа кетіп бара жатып, радиодан: «Бүгінгі күнде IT дәрігер мамандар жоқтың қасы»-деген хабарламаны естіп қалдым. Сөйтіп, ой түбіне еніп кетіппін...

Менің еңбек өтілім 31 жыл. Мектепте оқушылармен бірге жұмыс жасағанды жаным қалайды.Сондықтанда болар, басқа қаншама қызметтерге шақырса да барудан бас тарттым. Баламен өткен әрбір сәтім мен үшін өте қымбат. Өзім қазақ тілі мен әдебиеті сабағынан дәріс беремін. Балаларды сауатты жазуға, көркем сөйлеуге үйретумен қатар өмірде кездескен қиындықтарды жоя отырып, таза, адал, қарапайым болуға тәрбиелеп, дұрыс жолды таңдауларына өз үлесімді қосып отырамын.

Бүгінгі таңда тек оқып қана қоймай, сол алған біліміңді өмірде дұрыс қолдана алуға, өзің үшін ғана емес, өзгелер үшінде пайдаң тиетіндей етіп өмір сүруге жол сілтеймін.

Ең бастысы, уақыттың тым жылдам екенін, сол уақытты дұрыс пайдалана алу керектігін, ертең-ақ маман иесі болып, кіші қарашаңырақ, отбасы деген отанының және үлкен туған жер деген Отаныңа қызмет етуде дұрыс мамандық таңдауына бағыт-бағдар беремін.

Бүгінгі таңда оқушылар өз қалаған мамандығын емес, ҰБТ-дан қандай балл алды, қайда оқуға түсе алады, осы жолды таңдап отырған жағдайы бар. Әйтеуір студент атанып, жоғары оқу бітірген, дипломы бар болса болды.

Жоқ! Ол дұрыс емес! Бұған тосқауыл қоя отырып, осы мектептің 7-сыныбынан бастап әрбір бала алдына таңдаған мамандық бойынша мықты мақсат қоя білуі керек. Неге 7-сынып. Осы 7-сыныптан бастап химия, физика, биология пәндері енеді. Алдына қойған мақсат бойынша пәнге терең мән беру, мамандықтың фундаментін қалау басталады. Сол себепті оқушыларға кәсіптік мамандық таңдауды 10-11-сыныптарда емес, 7-сыныптан бастау керек. Оқушылар 10-11-сыныпта кәсіптік мамандыққа сай білімді тереңдетілген түрде білім алуы қажет. Байқасаңыздар, оқушылар сол 10-11-сыныптарда алған, оқыған пәндерін қайтадан колледжде оқиды. Бұл дұрыс емес жүйе деп білемін. Осы мәселені қайта қарастырса өте жақсы болар еді және менің ойымды құптайтындар да көптеп кездеседі деп ойлаймын.

Енді осы ойларым мен ұсынысымды жинақтай келе мынадай жұмыстарды негізге алу қажет:

* Оқушыларға кәсіптік мамандық таңдауда өзін-өзі айқындауға көмек көрсету бірінші кезекке қойылуы керек.
* Олардың құндылықтық бағдарларын, қабілеттері мен мүмкіндіктерін, өмірлік жоспарларын ескере отырып, кәсіптерді дербес және саналы таңдауын қалыптастыруға әрбір мұғалім ықпал ете білуі керек.

Оқушылардың ата-аналарымен жұмыстың негізгі бағыттарын дұрыс жоспарлау қажет:

* Оқушыларға мамандықтарды дұрыс таңдауға, ертеңгі күні жұмысқа орналасу мүмкіндіктері туралы мәліметтер беріп, сұранысқа ие мамандықтарды дұрыс насихаттауымыз керек.
* Заман талабы қандай, көпшілік қайда бет бұрып барады, технологияның қарқын алуы, қазіргі заманғы әдістері мен құралдарын қалай қолдану қажеттігін құрғақ түрде айтпай, тәжірибе жүзінде қолмен ұстатып, жүрекпен сезіндіре білуіміз қажет.

Міндетті түрде төменде берілген іске асырылатын іс-шараларды жылдам түрде қолға алуымыз қажет:

* Болашақты жоспарлау мәселелері бойынша педагог-психологтің оқушыларға кеңес беруі;
* Мықты мамандық иелері мен кәсіппен танысу және еңбекті ұйымдастыру мақсатында кездесулер ұйымдастыру;
* Оқу орындарының өкілдерімен кездесулер ұйымдастыру;
* Жоғары оқу орындарымен және колледждермен бірлескен іс-шаралар өткізу;

Бұл іс-шаралардың барлығы да болашақ мамандықты жауапкершілікпен таңдауға ынталандырады. Кәсіби қызметтің бағыттары мен түрлері туралы түсінік қалыптастырады, жеке өзін-өзі анықтау және өзін-өзі белсендіруге көмек көрсетеді.

Сөзімнің соңында, заман көшінен кеш қалмайық дегім келеді. Кәсіп таңдаудың жаңа көкжиектерін кеңейтейік. Жай ғана сөзбен емес, әрбір ісін еңбегімен дәлелдейтін, қуыскеуде емес, ақыл мен тәрбиеге толы жүректі, иманды, білімді ұрпағымыз көп болсын! Еліміздің көркейіп өсуі болашақ жастарымыздың қолында екенін ұмытпайық!